બળવંતરાય શબ્દનું લાડકું નામ ‘બલીયા’ થઈ ગયું, ને ત્યારથી અટક જ શેઠ મટીને ‘બલીયા’ થઈ ગઈ. શેઠ અટક તો કોમન પણ આ ‘બલીયા’ એક તો લાડથી બોલાતું વ્હાલું અને વળી અનોખું નામ. જેમ સારાભાઈ, જેમ મફતલાલ, જેમ હેમરાજ એવા નામો કોઈ પ્રતાપી પૂર્વજનાં હોય છે, પણ તે પાછળથી પેઢીને માટે સરનેમ બની જતાં હોય છે તેમ આ ‘બલીયા’ શબ્દ પણ એમના પછીની પેઢીની અટકરૂપે ગોઠવાઈ ગયો. વિશેષ નામ કે હુલામણુ નામ જયારે વંશની ઓળખ બની જાય ત્યારે એ પ્રતાપી પૂર્વજનું સાચું, ચીરકાળ ટકતું સ્મારક બની રહે છે, જેની તોલે કોઈ સ્ટેચ્યુ કે તકતી ના આવે. એ રીતે ૧૮૭૯ પહેલાં શેઠ બલીયા કલ્યાણના નામની પેઢી ચાલતી હતી, તે ૧૮૭૯ થી શેઠ કરસનદાસ બલીયાના નામથી ચાલવા માંડી. ઓફીશિયલ, ગેઝેટમાન્ય અટક તો શેઠ જ હતી, એટલે ૧૯૧૧થી શેઠ નરોત્તમદાસ કરસનદાસના નામની પેઢી શરૂ થઈ. પેઢી ભલે ‘શેઠ નરોત્તમદાસ કરસનદાસ’ના નામની હતી, પણ આખો મુલક એને ‘બલીયા શેઠની પેઢી’ તરીકે જ ઓળખે.